Predkladacia správa

Návrh na uzavretie Dohody medzi vládou Slovenskej republiky a vládou Kazašskej republiky o leteckej doprave sa predkladá ako iniciatívny materiál. Na základe záverov medzivládnej komisie sa mala dohoda podpísať počas návštevy prezidenta Kazašskej republiky na Slovensku v 1. polroku 2003. Táto návšteva však bola odložená na november.

Dohoda sa pripravuje od r. 1999, kedy bola pripomienkovaná príslušnými rezortmi. Z dôvodu zmeny legislatívnych pravidiel  bola v decembri 2002 opätovne predložená pripomienkujúcim subjektom na posúdenie. Podľa nových pravidiel patrí dohoda medzi dohody prezidentskej povahy, avšak bol ponechaný pôvodný názov dohody, ako bol dohodnutý s kazašskou stranou korešpondenčnou cestou.

Cieľom dohody je vytvoriť právny rámec na vykonávanie leteckej dopravy a nahradiť Dohodu medzi vládou Československej socialistickej republiky a vládou Zväzu sovietskych socialistických republík o leteckej doprave, podpísanú 22. novembra 1966 v Moskve, v ktorej boli určeným leteckým dopravcom Československé aerolínie a Aeroflot a hlavnými bodmi na nalietavanie boli Praha a Moskva. Okrem toho bolo potrebné zmeniť text dohody podľa odporúčaní Medzinárodnej organizácie civilného letectva (ICAO) tak, aby obsahovala ustanovenia o bezpečnosti letov, kontrole lietadla a prevádzkovateľa na letiskovej ploche, o počítačových rezervačných systémoch predaja leteniek a pod. Dohoda vychádza z Dohovoru o medzinárodnom civilnom letectve, prijatého 7. decembra 1944 v Chicagu, ktorým sú obe zmluvné strany  viazané. Vymedzuje podmienky a pravidlá vykonávania letov a pristávania lietadiel na území štátov zmluvných strán. Dohoda stanovuje tiež pravidlá pre prevod ziskov, schvaľovanie letových poriadkov, udelenie prevádzkového povolenia, uznanie licencií, oslobodenie od cla a daní, riešenie sporov a i. Nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA (National Programme for Acquis Adoption).

	Predkladaná dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon podľa čl. 7 ods. 5 Ústavy SR a na ktorej platnosť sa pred ratifikáciou vyžaduje  súhlas Národnej rady SR. Nekladie nároky na štátny rozpočet a nemá finančný, ekonomický, ani environmentálny vplyv, ani vplyv na zamestnanosť.